**LIETUVOS RESPUBLIKOS VALSTYBINĖS MAISTO IR VETERINARIJOS TARNYBOS DIREKTORIAUS**

**ĮSAKYMAS**

**DĖL LIETUVOS RESPUBLIKOJE IŠAUGINTŲ ŠVIEŽIŲ VAISIŲ, DARŽOVIŲ, UOGŲ, BULVIŲ TIEKIMO Į RINKĄ**

2000 m. spalio 23 d. Nr. 289

Vilnius

Vykdydamas Lietuvos Respublikos produktų saugos įstatymo (Žin., 1999, Nr. [52-1673](https://www.e-tar.lt/portal/lt/legalAct/TAR.A845E65C32A2)) 4 straipsnio 1 ir 2 punktų, 8 straipsnio 1 ir 2 punktų ir Lietuvos Respublikos prekybos įstatymo (Žin., 1995, Nr. [10-204](https://www.e-tar.lt/portal/lt/legalAct/TAR.90F753E076E0); 1998, Nr. [112-3101](https://www.e-tar.lt/portal/lt/legalAct/TAR.897ED49E391A)) 40 straipsnio reikalavimus bei siekdamas užtikrinti, kad į vidaus rinką būtų tiekiami tik saugūs ir kokybiški produktai:

1. Tvirtinu:

1.1. Atitikties deklaracijos išdavimo tvarką Lietuvos Respublikoje išaugintiems šviežiems vaisiams, daržovėms, uogoms, bulvėms (pridedama);

1.2. Atitikties deklaracijos Lietuvos Respublikoje išaugintiems šviežiems vaisiams, daržovėms, uogoms, bulvėms tipinę formą (pridedama).

2. Šviežių vaisių, daržovių, uogų, bulvių kontrolę vidaus rinkoje pavedu vykdyti teritorinėms valstybinėms maisto ir veterinarijos tarnyboms.

DIREKTORIUS K. LUKAUSKAS

PATVIRTINTA

Valstybinės maisto ir veterinarijos tarnybos

direktoriaus 2000 10 23 įsakymu Nr. 289

**ATITIKTIES DEKLARACIJOS IŠDAVIMO TVARKA LIETUVOS RESPUBLIKOJE**

**IŠAUGINTIEMS ŠVIEŽIEMS VAISIAMS, DARŽOVĖMS, UOGOMS, BULVĖMS**

1. Atitikties deklaracija daržovėms, vaisiams, uogoms, bulvėms (toliau – atitikties deklaracija) išrašoma kiekvienai partijai, tiekiamai į Lietuvos Respublikos rinką (toliau – rinka).

2. Kiekvienai tiekiamai į rinką produkcijos partijai tiekėjas išrašo nustatytos formos atitikties deklaraciją (pridedama).

3. Produkcijos partiją tiekiant siuntomis, PVM sąskaitoje-faktūroje turi būti nurodytas atitikties deklaracijos numeris, jos išdavimo data ir/arba pateikiama deklaracijos kopija.

4. Atitikties deklaracijoje turi būti nurodyta:

4.1. įmonės pavadinimas, identifikavimo kodas, adresas; fizinio asmens vardas, pavardė, asmens kodas, paso numeris arba kito dokumento pavadinimas, numeris, adresas;

4.2. produkto pavadinimas (nurodant veislę, kokybės klasę ir kitus rodiklius pagal privalomuosius kokybės reikalavimus);

4.3. deklaruojamo dokumento pavadinimas, patvirtinimo data, numeris;

4.4. papildoma informacija: bendras svoris, pakuočių kiekis, įpakavimo rūšis (jei fasuota produkcija), tyrimus atlikusios laboratorijos pavadinimas, adresas, telefonas, laboratorinių tyrimų protokolo numeris, data ir kita. Pirkėjo pageidavimu nurodomos leistinos cheminių teršalų, pesticidų koncentracijos, užterštumo radioaktyviaisiais izotopais lygis;

4.5. surašiusio asmens vardas, pavardė, data, vieta ir parašas.

5. Fasuota produkcija pakuojama ir ženklinama pagal Lietuvos Respublikoje galiojančių teisės aktų reikalavimus.

6. Ūkininkai, sodininkai, smulkūs augintojai, kurie parduoda produkciją galutiniam vartotojui ir turi žemės nuosavybę arba naudojimą patvirtinančius dokumentus, garantuoja tiekiamos produkcijos saugumą. Lietuvos Respublikoje išaugintiems vaisiams ir daržovėms sunkiųjų metalų ir pesticidų laboratoriniai tyrimai nebūtini (tiekėjas deklaruoja „pesticidai nebuvo naudoti“), jei išauginta produkcija tiekiama mažomis partijomis (bulvės, kopūstai, šakniagumbės daržovės – iki 1000 kg, kitos daržovės – iki 500 kg, žaluminės daržovės – iki 50 kg, vaisiai – iki 500 kg, uogos – iki 100 kg).

7. Atsakomybė už daržovių, vaisių, uogų, bulvių saugumą, atitikimą privalomiesiems kokybės reikalavimams tenka tiekėjui, išdavusiam atitikties deklaraciją.

8. Atitikties deklaracijos vienas egzempliorius turi būti saugomas tiekėjo.

\_\_\_\_\_\_\_\_\_\_\_\_\_\_

PATVIRTINTA

Valstybinės maisto ir veterinarijos

tarnybos direktoriaus

2000 10 23 įsakymu Nr. 289

**ATITIKTIES DEKLARACIJA**

**(Lietuvos Respublikoje išaugintiems šviežiems vaisiams, daržovėms, uogoms, bulvėms)**

 Nr.

Tiekėjas:

 (fizinio asmens vardas, pavardė, asmens kodas, paso numeris, įmonės pavadinimas, kodas ir kt.)

 (adresas, telefonas)

Produktas:

 (pavadinimas, veislė, kokybės klasė ir kiti rodikliai pagal nustatytus kokybės privalomuosius reikalavimus)

Tiekiami į rinką vaisiai, daržovės, uogos, bulvės atitinka

(deklaruojamo dokumento pavadinimas, patvirtinimo data, numeris)

Papildoma informacija:

(tyrimus atlikusios laboratorijos pavadinimas, adresas, telefonas, tyrimų atlikimo data, protokolo numeris)

 (tyrimų duomenys)

Bendras svoris Pakuočių kiekis, įpakavimo rūšis

 (bruto/neto, kg) (jei fasuota)

Pesticidai naudoti nebuvo/buvo

 (išbraukti nereikalinga)

 (jeigu buvo naudoti, nurodyti, kokie pesticidai, tyrimų duomenys, ar neviršija didžiausių leistinų lygių)

Atitikties deklaracijos surašymo vieta ir data

(deklaraciją surašiusio asmens pareigos) (parašas) (vardo pirma raidė, pavardė

 didžiosiomis raidėmis)

\_\_\_\_\_\_\_\_\_\_\_\_\_\_